Begrunnelse

Pkt 4

Den sterke vektingen på felles bo og arbeidsmarked som grunnlag for endring av kommunegrenser, er et historisk feiltak, **og kun et popularisert slagord.** Felles bo og arbeidsmarked blir ikke større og bedre innenfor en større kommune, enn det er innenfor flere kommuner.

**Felles bo og arbeidsmarked har vi uavhengig av hvor og i hvilken kommune arbeidsplass og boplass befinner seg.**

Innbyggere i næringsfattige bygder og områder, har i all tid pendlet over kort eller lengre avstand til områder med overskudd av arbeidsplasser for kort, eller lengre tid. Avhengig av avstand er pendlingen dag, (definisjon: Arbeidsreise) eller ukebasert (definisjon: Pendling), eventuelt av lengre varighet. Forkorting av reisetid medfører at arbeidstakere kan velge å bo i lengre avstand til arbeidsplassen enn tidligere.

Arbeidstakere som ikke vil bruke så mye tid på arbeidsreise flytter nærmere arbeidsplassen.

Dagpendling fra bygdene retter seg i stor grad mot håndverk og industriproduksjon nær bysentra. Pendling stiller stadig større krav til vegstandard da den for det meste er basert på privatbilisme. Varierende grad av overtidsbruk og/eller skift og turnusarbeid, bringing og henting i barnehage, skole osv. ,gjør det ofte vanskelig å benytte kollektivtransport.

I den senere tid er og pendling til kompetansearbeidsplasser i bysentra blitt mer vanlig.

Det som i dagligtale kalles pendling er i realiteten arbeidsreiser. Pendling forutsetter at arbeidsstedet er så langt unna at en ikke kan reise frem og tilbake hver dag, og har et ekstra bosted nærme arbeidsstedet.

**Alle som daglig reiser til og fra arbeid uansett om bosted og arbeidssted ligger i forskjellige kommuner, er allerede i et felles bo og arbeidsmarked.**

**Å sammenslå kommuner gjør ikke bo og arbeidsmarkedet mere felles enn det allerede er.**

**Må vi dele inn kommuner på nytt når pendlerstrømmen skifter retning?**

Etter andre verdenskrig var det stadig økende utpendling fra Gjemnes til Kristiansund og gjenoppbyggingen av byen, men også fordi datidens kollektivtransport hadde sitt tyngdepunkt dit. Jevn vekst i verftsindustrien og serviceytende næring til denne ga godt grunnlag for både pendling og utflytting fra Gjemnes, som fiskeindustrien tidligere hadde gjort det fra 16-1700 tallet.

Ungdommenes søken til videregående skoler gikk og til Kristiansund, samt til Tingvoll for realskole og Surnadal for folkehøgskole.

Utover på 1990 tallet og særlig på totusentallet har pendlerstrømmen endret seg til i større grad å gå mot Molde enn tidligere.Mange faktorer har bidratt til dette.

Møre og Romsdal Fylke`s satsing på utbygging av skoletilbud i Molde. Den sterke økningen av, statlige arbeidsplasser i Molde, samt sterke forbedringer av vegforbindelser både fra Angvika, Osmarka, og over Fursetfjellet. Sterk utbygging av kollektivtilbud med arbeidsruter og skolerute mellom Gjemnes og Molde. Merbelastningen med bompenger mot Kristiansund har og hatt en sterk avvisende effekt, først med forskuddsbompenger tillagt fergebilletten, senere ved bomstasjonen Krifast, til sammen 27 år.

**Endring av pendlermønster fra Gjemnes i fremtiden vil påvirkes av bl.a.:**

- bortfall eller innføring av bompengeinnkreving på byenes innfartsveger.

- Styrking av kommunesamarbeidet i Orkidè,

- økning av statlige, og oljerelaterte, arbeidsplasser i Kristiansund.

- Iverksetting av bredere høyskoletilbud(campus) i Kristiansund.

- Økning innen havbruksnæringen på Nordmøre og nabokommuner i sør Trøndelag.

-Nedskalering av statlige og fylkeskommunale arbeidsplasser i Molde som følge av -kommende reformer i offentlig forvaltning.

-Redusert aktivitet i verfts, og leverandørindustri i Molde og Sunnmøre reduserer -antall pendlere fra Gjemnes og Nordmøre.

**Når felles bo og arbeidsmarked fremholdes som et viktig grunnlag for å slå sammen Gjemnes med Molde fordi flertallet av pendlere fra Gjemnes reiser til Molde nå, så vil ikke dette medføre mindre pendling til og fra arbeid for avstanden mellom bosted og arbeidssted vil fortsatt være den samme**. Det eneste en oppnår er å øke pendlingen innenfor den nye kommunens grenser, og økt utpendling når arbeidsplassoverskuddet oppstår i andre kommuner enn i dag.